Päämajan tilannetiedoitus 16.12. klo 12 (1939)
Päämajan tilannetiedoitus 16.12. klo 12

M a a v o i m a t

Kannaksella alkoi vihollinen jälleen Taipaleenjoella 15.12. aamulla hyökkäyksen suurin voimin ankaran tykistövalmistelun jälkeen ja 50 hyökkäysvaunun tukemana. Hyökkäys torjuttiin ja vihollinen kärsi suuria tappioita. 14 hyökkäysvaunua tuhottiin, 4 ajoi asemiimme ja antautui. Myöskin useissa muissa kohdissa hyökkäsi vihollinen, mutta torjuttiin kaikkialla. Eri paikoissa lasketaan vihollisia kaatuneen sadoissa. Itärajalla on vihollinen jatkanut hyökkäyksiään kiivaimpana lähinnä Laatokkaa olevalla rintamanosalla, mutta lyöty takaisin lukuunottamatta Petsamoa, jossa joukkomme ovat vetäytyneet Salmijärvelle. Tolvajärvellä on vihollisen takaa-ajo jatkunut. Sotasaalis on jatkuvasti kasvanut.

M e r i v o i m a t

Vihollisen laivasto-osastot toimivat 15.12. erittäin vilkkaasti itäisellä Suomenlahdella, tehden hävittäjät ja vartiomoottoriveneet syöksyjä mm. Haapasaaren seudulla, jolloin nähtiin yhden vihollisen vartioaluksen tuhoutuvan. Vihollisen kiivas ammunta ei aiheuttanut tappioita. Patterimme karkoittivat vihollisalukset. Laatokalla ovat useat patterit jatkuvasti osallistuneet tehokkaasti taisteluihin. 

I l m a v o i m a t

15.12. rajoittui vihollisen ilmatoiminta vain muutamiin lentoihin. Omat ilmavoimat suorittivat päivän kuluessa eri suunnilla useita tiedustelulentoja. Ilmatorjuntajoukkomme ampuivat alas yhden viholliskoneen.

Talvisodan viiteaineisto